《广东节署新建学海堂》
清代·孔璐华

主人羊城节钺久，案牍终朝不释手。馀暇偶登越秀峰，择得一峰辟数亩。

略加修筑有堂台，海阔天空眼乍开。夏木千章梅百树，登临遥望兴悠哉。

紫澜翠岛摇清目，雨过风生凉满竹。四面窗纱日影微，云树相连满天绿。

非为閒游设此堂，为传学业课文章。从今佳士多新作，万卷收来翰墨香。

主人素爱研经史，欲美民风莫如此。更助香膏催读书，岭南他日留遗址。

吾家尼山虽最高，无此海天好山水。

作者简介：孔璐华，字经楼，曲阜人。衍圣公庆镕女兄，仪徵大学士、谥文达阮元继室。有《唐宋旧经楼稿》。